钦定古今图书集成/理学汇编/经籍典/第085卷 > 宋朱元昇三易备遗 > 《归藏易述意》
## 钦定古今图书集成/理学汇编/经籍典/第085卷 > 宋朱元昇三易备遗 > 《归藏易述意》

《归藏易》，黄帝演伏羲《连山易》而作也。以自然之数，合
自然之音；以自然之音，合自然之象。由甲子藏坤纳
干，至癸亥纳比藏剥，首坤乾，终比剥，循伏羲六十四
卦三百八十四爻之序，与六甲五子无一毫不相合
者。孔子曰：“吾得坤乾焉。”斯《归藏易》之谓也。孔颖达诸
儒皆谓《归藏》起于黄帝，用于商代。案《世谱》等书，黄帝
一曰归藏氏。又案《帝王世系》，商代诸君悉以甲乙丙
丁戊己庚辛壬癸为名。夫名氏，帝王大宝也，圣人奚
取焉？正以《归藏易》写天地之心，类万物之情，大而与
世运相流通，小而与日时相统摄。凡原性命，制礼乐，
定度量，均权石，齐民纪，听军声，颁正朔，观气候，莫不
一本于此，真造化之至神，《易》道之至精。生民不可一
日无者也。愚惧后之人昧《归藏》之义。以卦象自卦象。
以干支自干支。甚失黄帝演伏羲《易》之本志。愚于是
述《归藏》备遗。